Nos Guillermus de Riparia, miles, ballivus Matisconensis, notum facimus universis presentes litteras inspecturis, quod Hugoninus Rebutini, dictus Quinars, domicellus, constitutus coram mandato nostro, videlicet Johanne de Chilliaco, clerico jurato domini regis et nostro, et ad hoc a nobis specialiter deputato, sciens, prudens et spontaneus, ut asserit, non vi, non dolo nec metu ad hoc, ut asserit, inductus, nec ab aliquo, ut dicit, circumventus, pro debitis in quibus magistro Thome de Belna, clerico, et aliis suis creditoribus tenetur urgentibus, ad presens, ut asserit, persolvendis, ipse domicellus pro se et suis vendit, tradit et titulo pure et perfecte venditionis vel quasi cedit pariter et concedit religiosis viris fratri Yvoni, permissione divina abbati humili Cluniacensi, et conventui ejusdem loci in perpetuum, totum id quod ipse habet, tenet et possidet per se vel per alium, in parrochiis, territoriis seu villis de Claissiaco, de Sancto Mauricio, de Marfontenes, de Aziaco, de Dayona, excepto manso Chanu, cum omni jure, dominio, usagio quod habet in dictis parrochiis, villis et territoriis superius nominatis, in terris, pratis, vineis, domibus, hominibus, mansis, tenementis et tenementariis et appenditiis earum, precio undecim librarum Matisconensium, de quibus dictus venditor se tenet a dictis abbate et conventu plenarie et integre pro pagato coram mandato nostro predicto in bona pecunia numerata, et eandem pecuniam in exsolutionem debitorum suorum missam fuisse totaliter et conversam confitetur. Quare idem Hugoninus de predictis rebus sic venditis universis et si[n]gulis se devestit et de omni jure quod habet in predictis, et fratrem Petrum de Langes, humilem decanum de Layseaco et de Perrona, presentem coram mandato nostro, de eis investit nomine abbatis et conventus Cluniacensis, in possessionem corporalem vel quasi et vacuam inducit; et promittit dictus domicellus pro se et suis per juramentum suum, etc. Renuntians idem domicellus in hoc facto, etc. In cujus rei testimonium, ad preces dicti venditoris nobis oblatas per dictum mandatum nostrum, sigillum commune regis Francorum in ballivia Matisconensi presentibus apposuimus. Datum anno Domini Mº CCº octogesimo sexto, die martis Oculi mei, mense marcii. Expedita est per me Johannem de Chilliaco.